
Συνεχίζουμε τη μάχη κατά του καπνίσματος,
μέχρι να μηδενισθεί το παθητικό κάπνισμα !

Το κάπνισμα, αντιμετωπίζεται διεθνώς ως η σοβαρότερη επιβαρυντική συνήθεια για τη δημόσια υγεία, ένας πραγματικά ανελέητος εχθρός. 

Η 31η Μαΐου έχει καθιερωθεί από τον Παγκόσμιο Οργανισμό Υγείας (Π.Ο.Υ.) ως Παγκόσμια Ημέρα Κατά του Καπνίσματος και μας δίνει την ευκαιρία για προβληματισμό, ενημέρωση, ευαισθητοποίηση για τις βλαβερές συνέπειές του στην υγεία αλλά επίσης την ευκαιρία να υπογραμμίσουμε την απαίτησή μας για ανυποχώρητη συνέχιση του αγώνα κατά της συνήθειας αυτής, κυρίως μέσα από την συνεπή και πιστή εφαρμογή της αντικαπνιστικής νομοθεσίας. 

Οι σύλλογοί μας, στα τέλη Μαρτίου απεύθυναν έγγραφο στον Περιφερειάρχη Δ. Ελλάδας, και ζήτησαν από το Δήμαρχο Πατρέων, τη Διεύθυνση Υγείας της Περιφέρειας, και τον Ιατρικό Σύλλογο, να συστρατευτούμε για την πραγματική εφαρμογή του αντικαπνιστικού νόμου, ιδίως στους δημόσιους χώρους και τους χώρους εστίασης και αναψυχής, προκειμένου να περιοριστεί και να εξαλειφθεί το παθητικό κάπνισμα. 

Σήμερα, 31 Μαΐου, Παγκόσμια Ημέρα κατά του καπνίσματος, ενωμένοι και αποφασιστικοί, επαναλαμβάνουμε την έκκλησή μας για ουσιαστικά μέτρα και πρωτοβουλίες για την εφαρμογή της αντικαπνιστικής νομοθεσίας. Όχι άλλες αναβολές. Όχι τον Οκτώβριο. Τώρα! Δέκα χαμένα χρόνια είναι πολλά.

Η πραγματική κατάργηση του καπνίσματος στους χώρους εστίασης & αναψυχής (ΧΕΚΑ) ιδίως, αλλά και σε κάθε άλλο δημόσιο χώρο, είναι ένα δραστικό μέτρο για την υπεράσπιση του ανθρώπινου δικαιώματος καθενός να μη βλάπτεται χωρίς να το επιλέγει. (Κυρίως των εργαζομένων σε ΧΕΚΑ, και των πελατών ΑΜΕΑ - καρκινοπαθών - παιδιών - εγκύων). 
Να τεθεί τέρμα στο παθητικό κάπνισμα! Τόσο για το μη καπνιστή που το υφίσταται, αλλά και για τον ίδιο τον καπνιστή και για την υγεία όλων μας.

